Pia Gjellerup (S), 1999-05-06:
Ugebrevet Mandag Morgen, det lille skrift, som udkommer på dette ubehagelige tidspunkt, som titlen antyder, havde en spændende leder i mandags, som handlede om konsensusdanmark og konkurrencedanmark.
Jeg vil ikke forholde mig til, hvad der i øvrigt stod i den andet end denne interessante beskrivelse af to dele af den måde, som politik fungerer på.
Man kan vælge at gøre denne her sag til en sag for konkurrencedanmark, nemlig: Hvem af os er bedst?
Hvem af os har overvundet os selv?
Man kunne også vælge at se det gennem et par koncensusdanmarkbriller og være glad for, at vi nu efter at have diskuteret, hvem der var bedst, hvem der var dårligst
måske især, forenes i at understrege nogle væsentlige principper for, hvordan vi forbereder lovgivning.
Jeg synes, at der er grund til at glæde sig over det sidste, men kan selvfølgelig ikke lade være med også at sige, og det er det, Mandag Morgens leder konkluderer, at de to Danmark'er ikke udelukker hinanden.
Jeg synes, det er væsentligt også at se på konkurrencedanmarks vurdering af dette.
Se, vi står nu med et beslutningsforslag, som dels fuldstændig svarer til, hvad jeg sagde på den konference, som en af forslagsstillerne henviste til, dels svarer til, hvad jeg på regeringens vegne svarede ved førstebehandlingen af beslutningsforslaget.
Derfor vil jeg meget anerkende, at det er lykkedes for SF at overbevise Venstre, De Konservative, CD om, at det kunne være hensigtsmæssigt, for at Folketinget kunne træffe en fornuftig beslutning i fællesskab, at få ændret forslaget på nogle punkter, som retter de fejl, de dårlige sigter, der lå i det oprindelige forslag, sådan så vi kunne forenes om det fælles sigte, som også vil kunne gøre den indsats, vi alle gerne vil yde, mere effektiv.
Jeg konstaterer, at beslutningsforslaget kommer til at ændre titel, og jeg konstaterer, at det sekretariat, som har været et flagskib for forslagsstillerne, pilles ud.
Det ser jeg i øvrigt - det vil jeg gerne have lejlighed til også at sige her - som en anerkendelse af det sekretariat, der faktisk arbejder i dag, og dets indsats, som forslagsstillerne siden har haft mulighed for at gøre sig mere bekendt med, end man var, da man stillede beslutningsforslaget.
Endelig konstaterer jeg, at man har set i øjnene, at fokuspaneler og testpaneler naturligvis ikke kan stå alene som den vurdering, der kan foretages af de erhvervsadministrative konsekvenser af lovforslag.
Samlet set er der altså tale om, at man har taget imod en væsentlig portion fornuft, og det vil jeg så i konsensusdanmarks gode ånd sige at jeg er meget glad for, for herved får vi lejlighed til at få understreget det i Folketinget, som har været det, regeringen har lagt op til, det, regeringen selv har meldt, at den vil påtage sig.
Derved gør Folketinget sig ikke skyld i det, som vi i øvrigt i andre sammenhænge diskuterer under formandens ledelse, nemlig spørgsmålet om, hvem der har ansvaret for og dermed også retten til at udforme forslag, der kommer fra regeringen.
Det er selvfølgelig regeringen, der har ansvaret og også retten til at beslutte, hvilke elementer der skal være i et forslag.
Men vi vil gerne med vores stemmetilkendegivelse her i dag tilkendegive, at vi fra regeringens side mener, at disse elementer, der nu er tilbage i beslutningsforslaget, nøje svarer til dem, regeringen selv ønsker at påtage sig, og som vi i øvrigt både ved afstemning om en vedtagelse her i Folketinget og ved statsministerens cirkulære har forfattet, at vi er indstillet på at påtage os som forpligtelse.